บินไทยโดนปรับ82ล้าน
บินไทยโดนเกาหลีสั่งปรับ82ล้านบาท ฐานเข้าข่ายละเมิดกฎหมายการแข่งขันทางการค้าของเกาหลี&nbsp;
31 พ.ค. 2553

บินไทยโดนเกาหลีสั่งปรับ82ล้านบาท ฐานเข้าข่ายละเมิดกฎหมายการแข่งขันทางการค้าของเกาหลี 
นายนิรุจน์ มณีพันธ์ ผู้อำนวยการใหญ่ฝ่ายกฎหมายและกำกับกิจกรรมองค์กร บริษัทการบินไทย แจ้งตลาดหลักทรัพย์ว่า ตามที่ บริษัท การบินไทย  เป็น 1 ใน 21 สายการบินที่ได้รับรายงานผลการสอบสวนการดําเนินธุรกิจการขนส่งสินค้าทางอากาศซึ่งอาจเข้าข่ายการละเมิดกฎหมายแข่งขันทางการค้าของประเทศสาธารณรัฐเกาหลีจากพนักงานสอบสวนของ Korea Fair Trade Commission (KFTC) เมื่อวันที่ 29 ตุลาคม 2552 ซึ่งในรายงานดังกล่าวพนักงานสอบสวนได้ทําความเห็นต่อคณะกรรมการ KFTC (KFTC Commissioners) ให้พิจารณาลงโทษและดําเนินคดีอาญาต่อบริษัทฯ และพนักงานที่เกี่ยวข้อง ฐานมีส่วนร่วมในการกําหนดอัตราค่าธรรมเนียมพิเศษสำหรับการขนส่งสินค้าทางอากาศในลักษณะที่เป็นความผิดตามกฎหมายแข่งขันทางการค้าใน 2 กลุ่มเส้นทางการบิน ได้แก่ (1) เส้นทางจากประเทศสาธารณรัฐเกาหลีไปยังประเทศต่างๆ และ (2) เส้นทางจากเขตปกครองพิเศษฮ่องกงไปยังประเทศสาธารณรัฐเกาหลีซึ่งบริษัทฯ ได้ว่าจ้างทนายความผู้เชี่ยวชาญในประเทศสาธารณรัฐเกาหลีเป็นผู้แก้ต่างในกรณีดังกล่าว ตลอดจนได้ทำคำชี้แจงและเข้าร่วมการไต่สวนของ KFTC Commissioners แล้ว
บัดนี้ KFTC Commissioners ได้พิจารณาและประกาศคำตัดสินผ่านสื่อมวลชนในประเทศสาธารณรัฐเกาหลีไปเมื่อวันที่ 27 พฤษภาคม 2553 โดยสั่งให้บริษัทฯ ชำระค่าปรับเป็นจำนวน 2,784,000,000 วอน หรือคิดเป็นเงินไทยประมาณ 82,000,000บาท แต่ไม่ดําเนินคดีอาญาต่อบริษัทฯ และพนักงานที่เกี่ยวข้อง โดยบริษัทฯ จะต้องชําระค่าปรับภายใน 60 วัน นับแต่วันที่บริษัทฯ ได้รับคำตัดสินอย่างเป็นทางการของ KFTC Commissioners ทั้งนี้ บริษัทฯ ขอชี้แจงว่า จำนวนค่าปรับดังกล่าว บริษัทฯได้ดำเนินการตั้งสำรองไว้ล่วงหน้าแล้ว และเมื่อบริษัทฯ ได้รับคำตัดสินอย่างเป็นทางการแล้วบริษัทฯ จะพิจารณาการใช้สิทธิอุทธรณ์คำตัดสินของ KFTC Commissioners ต่อศาล ต่อไป